Егъэджэныгъэмрэ экономикэмрэ
Мы махуэхэм КъБКъУ-м щокIуэкI егъэджэныгъэм, экономикэм, хъыбарегъащIэ технологиещIэхэм я зэпыщIэныгъэхэм теухуа урысейпсо конференц. Зэхуэсым къриубыдэу мэлажьэ «ФIагъыр. Iуэху еплъыкIэщIэхэр. Егъэджэныгъэр» щIэныгъэлI ныбжьыщIэхэм, аспирантхэм, магистрантхэмрэ студентхэмрэ я школри.
Къэралпсо зэхуэсым кърихьэлIащ дунейпсо цIэрыIуагъ зиIэ щIэныгъэлI куэд. Абыхэм ящыщщ Санкт-Петербург къэрал электротехникэ университетым и щIэныгъэлIхэу Шапошников Сергей, Азарьевэ Верэ, Семёнов Виктор, Электроникэмрэ математикэмкIэ институтым (Москва) и IэщIагъэлIхэу Азаров Владимир, Кабанов Артём, ХъыбарегъащIэ технологиехэмкIэ институтым (Москва) и щIэныгъэ лэжьакIуэхэу Ерохинэ Зинаидэ, Тагильцевэ Еленэ, нэгъуэщIхэри. Ди университетым къыбгъэдэкIыу зэхуэсым хэтщ абы и ректор Алътуд Юрий, КъБКъУ-м щIэныгъэ-къэхутэныгъэ лэжьыгъэмкIэ, информатизацэмрэ хамэ къэрал зэпыщIэныгъэхэмкIэ и проректор Савинцев Алексей, политехникэ институтым и унафэщI Батыр Умар, университетым и егъэджакIуэхэмрэ студентхэмрэ.
Зэхуэсым и лэжьыгъэм хэтащ КъБР-м и Правительствэм и Унафэщым и япэ къуэдзэ Дадэ МуIэед. Абы фIэхъус псалъэхэмкIэ захуигъэзащ конференцым къекIуэлIахэм икIи къапэщылъ лэжьыгъэм ехъулIэныгъэхэр щызыIэрагъэхьэну ехъуэхъуащ.
Хьэлэмэту икIи купщIафIэу йокIуэкI зэхуэсыр. Абы щащI егъэджэныгъэр егъэфIэкIуэным, электроникэм, техникэм, къэхутэныгъэ-лэжьыгъэм яIэ мыхьэнэм хуэгъэпса докладхэр. Батыр Умар хьэщIэхэр щыгъуазэ хуищIащ КъБКъУ-м и инновацэ центрхэм я лэжьэкIэм. Куэдым яфIэхьэлэмэтащ профессор Дзэмыхь Къасболэт конференцым кърихьэлIахэм я пащхьэм щищIа «Урысеймрэ Кавказ Ищхъэрэмрэ» докладыр. Апхуэдэу зэхуэсым къыщаIэтынущ иджырей жылагъуэм и зыужьыныгъэм, автоматизацэмрэ электрон егъэджэныгъэмрэ, конструктор-технологие информатикэмрэ промышленностымрэ, нэгъуэщI унэтIыныгъэхэми ехьэлIа Iуэхугъуэхэр.
Лэжьыгъэм щыпащэнущ КъБКъУ-м и IуэхущIапIэу Iуащхьэмахуэ лъапэ щыIэм.
ТАМБИЙ Линэ.
